

LĒMUMS

Ādažos, Ādažu novadā

2024. gada 25. aprīlī **Nr.** **174**

**Par pašvaldības dalības izbeigšanu biedrībā “Vidzemes tūrisma asociācija”**

Ādažu novada pašvaldības dome izskatīja biedrības “Vidzemes tūrisma asociācija” (reģistrācijas Nr. 40008031761, adrese: Pils laukums 1, Cēsis, Cēsu novads, LV-4101 (turpmāk – VTA)) 2024. gada 11. aprīļa e-pastu par sadarbības formas precizēšanu (reģ. Nr. ĀNP/1-11-1/24/2238).

VTA ierosina mainīt līdzšinējo sadarbības formu, lai nodrošinātu turpmāku efektīvu sadarbību ar pašvaldībām - VTA biedriem. Pēc būtības pašvaldībai tiek piedāvāts izstāties no VTA un noslēgt sadarbības līgumu.

VTA norāda, ka saskaņā ar Publisko iepirkumu likuma (turpmāk – PIL) 1. panta 1 daļas 19. apakšpunktu, tā atbilst “pasūtītāja” definīcijai, jo tā ir privāto tiesību juridiskā persona, kurai darbību vairāk par 50 procentiem finansē publiska persona vai tās institūcija un tās pārvaldību uzrauga publiskas personas vai tās institūcijas, kā VTA biedri. Tādējādi VTA rīkotos iepirkumos jāpiemēro PIL normas, kas būtiski ietekmē VTA administratīvo un finansiālo kapacitāti. Lai novērstu draudus VTA darbības mērķu sasniegšanai, tās biedriem – publiskajām personām un to institūcijām, ir nekavējoties jāizstājas no biedrības, lai tā vairs neatbilstu PIL 1. panta pirmās daļas 19. apakšpunkta terminam “pasūtītājs”, un uz to vairāk neattiektos PIL regulējums.

Starp VTA mērķiem ir tūrisma produktu un infrastruktūras veidošana un attīstīšana, tūrisma uzņēmējdarbības aktivizēšanās sekmēšana, investīciju piesaiste tūrisma nozares attīstībai un ilgtspējīgas tūrisma nozares sekmēšana Vidzemes reģionā. Mērķu sasniegšanai VTA realizē virkni ārēji līdzfinansētu projektu, un tuvākajā laikā ir jāiepērk vairākas preces un pakalpojumi projektu īstenošanai. Ar esošo VTA administratīvo un finansiālo kapacitāti iepirkumu veikšana saskaņā ar PIL normām ir būtiski ierobežota, kā rezultātā tiek apdraudēta projektu ieviešana.

Pašvaldības dome 2023. gada 28. jūnijā pieņēma lēmumu Nr. 247 “Par Ādažu novada pašvaldības dalību biedrībās” (turpmāk – Lēmums). Saskaņā ar Lēmuma 1. punktu pašvaldība nolēma saglabāt dalību VTA, līdz ar to pašvaldība ir tās biedrs.

Pamatojoties uz Pašvaldību likuma 10. panta pirmās daļas 9. punktu un Biedrību un nodibinājumu likuma 30. pantu, Ādažu novada pašvaldības dome

**NOLEMJ:**

1. Izbeigt Ādažu novada pašvaldības dalību biedrībā “Vidzemes tūrisma asociācija” (reģistrācijas numurs: 40008031761, adrese: Pils laukums 1, Cēsis, Cēsu novads, LV-4101).
2. Pašvaldības Centrālās pārvaldes Administratīvajai nodaļai līdz 2024. gada 3. maijam nosūtīt šo lēmumu biedrībai “Vidzemes tūrisma asociācija”.
3. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU